Kansanedustaja Harry ”Hjallis” Harkimon (liik) vaalirahoitus oli vaalirahoituslain vastainen.

Kansanedustaja Hjallis Harkimon vaalibudjetti oli 40 180,99 euroa. Jenni Gästgivar

Vaalirahoitusilmoituksen mukaan Harkimon vaalikampanjan kulut ja rahoitus olivat yhteensä 40 180,99 euroa, josta 1 400 euroa tuli yhdeltä tai useammalta yksityishenkilöltä ja loput 38 780,99 euroa Liike Nyt ry:ltä.

Ilmoitus on jätetty maanantaina eli viimeisellä mahdollisella hetkellä.

Hjallis Harkimon vaalirahoitusilmoitus on jätetty maanantaina. Harkimo on Liike Nytin ainoa kansanedustaja. KUVAKAAPPAUS/VTV

Vaalirahoituslain 4 pykälän mukaan ehdokas, ehdokkaan tukiryhmä tai muu yksinomaan ehdokkaan tukemiseksi toimiva yhteisö eivät saa vastaanottaa suoraan tai välillisesti samalta tukijalta tukea kuin enintään tietyn summan.

Kuntavaaleissa enimmäismäärä on 3 000 euroa, eduskuntavaaleissa 6 000 euroa ja eurovaaleissa 10 000 euroa. Harkimon saama tuki ylittää rajan 34 180,99 eurolla.

– Ehdokas tai ehdokkaan tukiryhmä saa ottaa vastaan samalta tukijalta enintään 6 000 euroa. Se on sitten ilmoitusvelvollisen oma asia, jos hän ilmoittaa tällaisen (suuremman) tuen, johtava tilintarkastaja Pontus Londen valtiontalouden tarkastusvirastosta sanoo Iltalehdelle.

Siitä ei siis seuraa mitään?

– Näin lakiin on kirjoitettu, kyllä. Siihen ei ole mitään sanktiomenettelyä.

Mutta se on laitonta?

– Se on ehdokkaan vaalirahoituksesta annetun lain vastaista. Siellä on todettu, että ei saa vastaanottaa yli 6 000 euroa.

Mutta siitä ei seuraa mitään?

– Se on juuri näin. Näin lainsäätäjä on säätänyt tämän lain, että siitä ei seuraa mitään.

Liike Nyt ei ole rekisteröitynyt puolue, joten siihen ei päde puoluerahoituslain säännöt ja pykälät.

Harkimo: ”Mä olen tukenut itse itseäni”

Harkimo sanoo Iltalehdelle, että Liike Nytin kautta tulleet 38 780,99 euroa ovat hänen omia rahojaan. Harkimo on ollut siinä käsityksessä, ettei mitään rajaa ole.

– Liike Nyt on puolue tai organisaatio, se voi tukea mua vaikka kuinka paljon, kun mä olen Liike Nytin ehdokas. Ei siinä mitään rajaa ole, Harkimo sanoo.

Valtiontalouden tarkastusviraston mukaan raja on 6 000 euroa, koska Liike Nyt ei ole rekisteröitynyt puolue.

– Meille on kerrottu se eri lailla.

Kuka on kertonut?

– Me ollaan selvitetty se ministeriöstä. Mun pitää selvittää... nämä ovat mun omia rahoja kuitenkin. Mä olen tukenut itse itseäni. Miten se lasketaan. Eihän ne kenenkään muun rahoja ole, vaan ne on mun omia rahoja.

Harkimon mukaan rahat ovat tulleet Liike Nytin kautta, koska hän on rahoittanut Liike Nytin toimintaa.

Olet siis tarkistanut ministeriöstä, että näin voi tehdä?

– Mun pitää kysyä siltä kaverilta. Voin palata sulle vielä tänään.